ककरा दृष्टि मे नीक, के कह ?
 (कविता)
तन सुन्नरि हम देखि रहल छी,
मन सुन्नर - से कोना कहू ।
 तन केर सुन्नरता घातक थिक,
जँ सुन्नर मन केर बिना रहू । ।
 अहँ सुन्नरि छी, बड़ सुन्नरि छी,
चर्चा पसरल सौंसे जग मे ।
 पर सुन्नरता की थिक - के कह ?
 के एकरा फरिछाओत जग मे ? ?
 नञि ठोस तरल वा गैस ई थिक,
हो मानक परिभाषा जकरा ।
 ककरा दृष्टि मे नीक के कह ?
 थिक कक्कर अभिलाषा ककरा । ।
 तन केर सुन्नरता चञ्चल थिक,
मन केर सुन्नरता रहए थीर ।
 मन सिन्धु समान अथाह, स्वच्छ,
तन बरसाती धाराक नीर । ।
 तन भ्रामक थिक, तन नश्वर थिक,
नहि प्रेमक थिक ओ परिचायक ।
 नञि तऽ, श्रीकृष्णक की हस्ती ,
जे बनितथि ओ सभहक नायक । ।
 सुनइत छी लैला कारी छलि,
कोयली कारी से जनितहि छी ।
 आँखिक पुतरी होइत'छि कारी,
गुण एकर विश्व भरि मनितहि छी । ।
 हो तन सुन्नर, हो मन सुन्नर,
तऽ एहि सँ बढ़ि कऽ की होयत ?
 नहि चरम मेल दुहु केर सम्भव,
जँ होयत, तऽ बढ़ि की होयत ? ?
 "विदेह" पाक्षिक मैथिली इ - पत्रिका, वर्ष - ४, मास - ४८, अंक - ९५, दिनांक - १ दिसम्बर २०११, स्तम्भ ३॰७ मे प्रकाशित । 